Mir hei chrampfhaft e Chäller oder e Lokal gsuecht, wo mer hei chönne schaffe und zämme hogge. Nach 4 Aalöif si mer im Pavillon am Meiersackerwäg glandet und fühle eus  üsserscht wohl. Dört si mer hütt no Dehei: zum Schaffe und zum Feschte. Apropos schaffe: sit em Afang vo euserer Clique tie mer d Koschtüm sälber mache (me cha s natürlich o vo-n-ere Schniidere loh näie). Mir mache d Larve no immer sälber: vo dr Lätteform über s Negativ zum fertige zwöite Gsicht. Und scho mänggisch isch s am Samschtig lenger als Föifi Zobe worde, will me no e "chli" zämmeghoggt isch, e Zvieri gässe und s eifach schön gha hett zämme!Jedes Johr e nöiis Koschtüm und e nöii Larve! Was meinsch wie  gross mi Fasnachts-Chaschte isch…. Mit de Eigekreatione für a Morgeschtreich (s nöiie Koschtüm wird natürli erscht am Umzug agleit) si wit über 40 Koschtüm und glichvil Larve zämmecho. Uf ere angere Sitte vo dere Houmpeitsch chasch eusi Galerie aluege: vo de Afäng bis zur "Nöizit". Und eis cha ni als "Dino" vo dere Clique säge: wenn de nach so vilne Johre immer no dr Plausch hesch a dr Agfrässeni-Clique, denn muess es e guete Verein si. Und wenn s jedes Johr wider e Hampfle "Jungi" drzue gitt, wirdsch  geischtig sicher nit alt………..